ลุ้น SET ทะลุ 1,500 คาดหวังแผนกระตุ้นศก.สหรัฐ – ราคาน้ำมันหนุน
ลุ้น SET ทะลุ 1,500 คาดหวังแผนกระตุ้นศก.สหรัฐ – ราคาน้ำมันหนุน
8 ก.พ. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะซิกแซกขึ้น และมีลุ้นทะลุแนว 1,500 จุด จากแรงหนุนตลาดหุ้นโลกเป็นเชิงบวก โดยตลาดหุ้นในภูมิภาคเอเชียที่เช้านี้เคลื่อนไหวในแดนบวกเป็นส่วนใหญ่ จากความคาดหวังมาตรการกระตุ้นเศรษฐกิจของสหรัฐคืบหน้า แม้ตัวเลขการจ้างงานนอกภาคเกษตรของสหรัฐฯจะออกมาไม่ดี แต่นักลงทุนได้มองข้ามไปแล้ว อีกทั้งวัคซีนโควิด-19 ของบริษัทจอห์นสัน แอนด์ จอห์นสัน (J&amp;J) เสริมความมั่นใจในการถือสินทรัพย์เสี่ยงมากขึ้น
ส่วนบ้านเรานักลงทุนต่างชาติกลับมาซื้อสุทธิเมื่อวันศุกร์ที่ผ่านมาเป็นครั้งแรกในรอบ 11 วัน และเงินดอลลาร์สหรัฐอ่อนค่าวันนี้เป็นสัญญาณบวกจากทิศทางการลงทุนต่างชาติ รวมถึงราคาน้ำมันก็ยังปรับขึ้นส่งผลดีต่อกลุ่มพลังงาน
อย่างไรก็ดี ให้ติดตามการประชุมคณะรัฐมนตรี (ครม.) ในวันพรุ่งนี้ ซึ่งจะมีการพิจารณามาตรการ”เรารักกัน”ช่วยเหลือผู้ประกันตนตามมาตรา 33 และติดตามการปรับน้ำหนักของ MSCI รวมถึงหุ้นใหญ่เข้าเทรดในปลายสัปดาห์นี้ และหลายตลาดหุ้นในภูมิภาคเอเชียจะปิดทำการในช่วงเทศกาลตรุษจีน
พร้อมให้แนวรับ 1,490-1,492 จุด ส่วนแนวต้าน 1,500 ถัดไป 1,510-1,515 จุด